google/wiki40b huggingface dataset:
Tre kamerater

Bakgrunn

10. mai 1933 utførte nasjonalsosialistene sin berømte bokbrenning av bøkene til mange av samtidens store forfattere. En av dem var Tysklands egen Erich Maria Remarque, som i 1929 og 1931 ga ut romanene «Intet nytt fra vestfronten» og «Tider som fulgte», og som ifølge mange fratok de tyske soldatene fra første verdenskrig deres heltestatus ved å fortelle sannheten. Dette var en farlig sannhet for nasjonalsosialistene, som fikk utgitt anti-Remarque motbøker og brente hans romaner. Fire år senere fra sitt eksil ga Remarque ut romanen «Tre kamerater», som på grunn av nasjonalsosialistenes forbud ikke ble gitt ut i hans hjemland før i 1950. Romanen ble derimot utgitt samme år i Norge, Sverige og Danmark. Den gir en grundig beskrivelse av grunnlaget som førte nasjonalsosialistene til makten. På tross av forbudet ble romanen spredd i Tyskland i ulovlige utgaver. I det tyskokkuperte Norge ble romanen «beslaglagt etter forordning av 17. 2. 1941 om vern av den norske bokheimen». Selv om det tok langt tid før romanen ble utgitt i Tyskland, har den i ettertid fått en kult-status og blir sammenlignes med Hemingways roman «Farvel til våpnene».

Handling

«Tre kamerater» handler om de tre kameratene Otto Köster, Gottfried Lenz og Robert Lohkamp og deres liv i Berlin i 1920-tallets Tyskland, som var preget store inflasjoner, arbeidsledighet, nød og fattigdom. De tre kameratene har et felles historie som starter med deres tid som unge tyske soldater under første verdenskrig og fortsetter etter krigen, da de driver et felles bilverksted for å få endene til å møtes. Dette skjer samtidig som kulturlivet og livslysten sakte vender tilbake i samfunnet. Deres lyspunkt i den tøffe hverdagen er bilen «Karl» (Carl, das Chauseegespenst). Denne bygger de tre vennene om til en racerbil, som de drømmer om en dag å bruke under billøp. For Robert Lohkamp blir livet litt lysere da den ti år yngre Patricia Hollmann dukker opp i livet hans.

Tolkning

«Tre kamerater» tolkes først og fremst som en roman om den «den tapte generasjon» i Tyskland (en betegnelse som tidligere kun ble brukt om amerikanske soldater) og deres skjebne i de harde årene i Tyskland etter første verdenskrig frem til den nasjonalsosialistiske maktovertakelsen i 1933. Fra dette ståstedet blir grunnlaget for nasjonalsosialismen beskrevet og tolket av en samtidig, som ser dette innenfra det tyske samfunnet. Romanen blir også betegnet som en selvbiografisk roman, der Robert Lohkamp blir tolket som et symbol på Erich Maria Remarque selv: Han har samme alder, yrke, forelskelse og opplevelser fra krigen og inflasjonsårene.

I Norge

I Norge ble romanen første gang utgitt i 1937 på Gyldendal Norsk Forlag i Alf Harbitzs oversettelse. Romanen ble nyoversatt av Birgit Gjernes på samme forlag i 2001 og inngår i serien Gyldendal klassiker.
Dorothee Sölle

Bakgrunn

Historikeren Thomas Nipperdey var hennes bror.
Hun studerte teologi, filosofi og litteratur ved Universitetet i Köln, universitetet i Freiburg og universitetet i Göttingen.

Teolog

Hun fikk sin doktorgrad med en avhandling om sammenhengen mellom teologi og poesi. Hun fungerte i en kortere periode som foreleser i Aachen før hun returnerte til universitetet i Köln til stillingen som universitetslektor. Hun ble på denne tiden også aktiv innenfor politikken, og hun snakket ofte åpenhjertig om sine meninger mot Vietnamkrigen, våpenkappløpet mellom Sovjetunionen og USA under den kalde krigen og urettferdigheten mellom utviklingsland og land som er industrialiserte.
Mellom 1975 og 1987 tilbrakte Sölle seks måneder i året ved Union Theological Seminary som ligger i New York City, hvor hun arbeidet som professor i systematisk teologi. Det eneste professoratet hun har holdt i hjemlandet var et æresårofessorat, fra Universitetet i Hamburg i 1994.
Hun skrev en lang rekke bøker, oftest med emner innenfor teologi og hennes meninger om Gud og hennes selvbiografi Against the Wind: Memoir of a Radical Christian som ble publisert i 1999. Andre bøker er Theology for Skeptics: Reflections on God og The Silent Cry: Mysticism and Resistance (2001).
I Beyond Mere Obedience: Reflections on a Christian Ethic for the Future utmyntet hun uttrykket «kristofascist» for å beskrive fundamentalister. Hennes bok Suffering kritiserer «kristen masochisme» og «teologisk sadisme». Sölles kritikk retter seg mot oppfatningen at Gud er allmektig og årsdaken til all lidelse mennesker lider således for et høyere mål. I dtedet fremholder hun at Gud lider og er maktesløs ved menneskenes side. Mennesker må kjempe sammen mot undertrykkelse, sexisme, anti-semittisme og andre former for autoritarianisme.

Familie

Sölle var gift to ganger og hadde fire barn. Første ekteskap ble inngått i 1954 med kunstneren Dietrich Sölle, som hun skilte seg fra i 1964. I 1969 giftet hun seg for andre gang med den tidligere benediktinermunken Fullbert Steffensky, med hvem hun arrangerte Politisches Nachtgebet.
Marco Aurelio Silva Businhani

Karriere

Han har spilt for Shimizu S-Pulse, Corinthians og Internacional.
Transair-ulykken i Ndola 1961

Transair-ulykken i Ndola er kjent som flyulykken hvor FNs generalsekretær, Dag Hammarskiöld omkom.
Ulykken inntraff den 18. September 1961 under innflyvning til Ndola i Zambia, degang Nord-Rhodesia
Under Kongokrisa var Transair Sweden engasjert av De forente nasjoner til transportoppdrag. Selskapet  hadde stilt sin nyeste DC-6B Albertine SE-BDY til eksklusiv bruk for FNs generalsekretær.
Under et oppdrag hvor Hammarskjöld skulle møte Moise Tshombe styrtet flyet i et skogholt få mil nord for flyplassen i Ndola (dagens Simon Kapwepwe internasjonale lufthavn)  . Alle ombord, en besetning på
fem og elleve passasjerer omkom.

Ulykkesårsak

Årsaken til ulykken er aldri blitt klarlagt. Det var mange spekulasjoner omkring sabotasje og nedskytnig. Så sent som i mars 2015 nedsatte FNs generalsekretær Ban Ki-moon en kommisjon som skulle gjennomgå hendelsesforløpet på nytt.

Etterminne

På ulykkesstedet er det reist en paviljong hvor det er utstilt enkelte gjenstander fra ulykkesflyet.
Amager Scenen

Amager Scenen var et teater i København etablert i 1976. Det hadde sin storhetstid under grunnleggeren Sejr Volmer-Sørensen med revyer, farser og operetter.
Til tross for en endring i repertoaret i sesongen 1997/1998, måtte teateret stenge i 1998.
Leonard Jimmie Savage

Liv og virke

Savage ble uteksaminert fra Universitetet i Michigan og senere arbeidet han ved Institutt for avansert forskning ved Princeton University, Universitetet i Chicago, Universitetet i Michigan, Yale University og Statistisk Research Group ved Columbia University. Selv om hans offisielle veileder var Sumner Myers, har Savage også kreditert anerkjente forskere som Milton Friedman og W. Allen Wallis som statistiske mentorer.
Savages mest kjente arbeider var boken Foundations of Statistics («Statistikkens grunnlag») som ble publisert i 1954, der han fremmet bayesiansk statistikk og satte fram en teori om subjektiv og personlig sannsynlighet og statistikk. Under den andre verdenskrig, var Savage statistisk assistent til John von Neumann, matematikeren som ble kreditert for å bygge den første elektroniske datamaskinen.
Et av Savages indirekte bidrag var hans oppdagelse av arbeidet til den franske forskeren Louis Bachelier på stokastiske (tilfeldige) modeller for å sette opp priser og den matematiske teorien om optimal prising. Savage gjorde Paul Samuelson oppmerksom på arbeidet til Bachelier, og det var fra dennes påfølgende skrifter om at «tilfeldig bevegelse» (og deretter browniansk bevegelse) som ble grunnlaget til matematisk finansiering.
Rosstjeneste

Rosstjeneste var en tjeneste til hest i full rustning som var adelens hovedplikt i Danmark frem til innføringen av eneveldet i 1660. Ordet rosstjeneste fremkommer imidlertid først på slutten av 1500-tallet og stammer fra det tyske Rossdienst.
Tidligere var det snakk om adelens plikt til å holde «rustning» og selv om adelsmannen som regel kjempet til hest, var det egentlige grunnlaget for hans privilegerte stilling at han personlig og i full rustning våget livet for fedrelandet.

Norge

I Norge ble ikke bare adelen, men også geistligheten og de mest velstående odelsbøndene flere ganger taksert for rosstjeneste. Lensherrene på Akershus festning og Bohus var forpliktet til å stille et bestemt antall «gerust heste» også i fredstid, men forøvrig var de tjenestpliktige aldri personlig oppbudt. Plikten ble nemlig omsatt i en pengeavgift og for disse vervet man fremmede ryttere.
Arbeidsstyrken

Arbeidsstyrken er i offentlig arbeidsmarkedsstatistikk summen av de som er registrert som sysselsatte og helt arbeidsledige. Det vil si alle personer som tilbyr arbeidskraften sin på arbeidsmarkedet.
Isstrøm

En isstrøm eller iselv er et område av en innlandsis som beveger seg betydelig raskere enn den omliggende isen. Isstrømmer er en type isbre. Det er mange isstrømmer i Antarktis der de utgjør rundt 10 % av det samlede isvolumet. De er opp til 50 km brede, 2 km tykke og kan strekke seg over hundrevis av kilometer, og det meste av isen som forsvinner fra innlandsisen går gjennom isstrømmene.
Farten til en isstrøm kan være over 1000 meter i året, omtrent 10 ganger raskere enn isen rundt. spenningskreftene langs kantene av isstrømmene skaper deformasjon og ny krystallisering av isen, gjør den mykere og konsentrerer deformasjonen i smale bånd. Det blir dannet bresprekker, spesielt langs kantene.
De fleste isstrømmene har noe vann under seg, som smører strømmen. Hva slags grunnfjell har også stor betydning. Myke sedimenter fører til en raskere strøm enn hard stein.

Antarktis

Den antarktiske innlandsisen blir drenert mot sjøen av flere isstrømmer. Den største i Øst-Antarktis er Lambertbreen. I Vest-Antarktis er den store Pine Island-breen og Thwaitesbreen i dag mest ute av balanse, med et netto massetap på i alt 85 gigatonn i året målt i 2006.
Det har blitt indikert at innlandsisen i Antarktis mister masse. At isstrømmene i dag går stadig raskere blir regnet som en viktig, om ikke den dominerende årsaken til denne nylige ubalansen.

Grønland

Av isstrømmer som drenerer Den grønlandske innlandsisen til havet finnes blant annet Helheimbreen, Jakobshavn Isbræ og Kangerlussuaqbreen.
Militær tjenestehund

Bakgrunn

I militæret har det vært benyttet brukshunder i lange tider, opprinnelig som flokkdyr, og senere for mer avanserte oppgaver, som å drepe rotter i skyttergravene under første verdenskrig.
Det var imidlertid under andre verdenskrig at bruken av militære brukshunder var mest utbredt. Det amerikanske forsvaret hadde mer enn 10 000 tjenestehunder blant sine soldater, de fleste som varslingshunder, men også mange patruljehunder, kurérhunder og minesøkerhunder.
Idag har det amerikanske forsvaret flere tusen brukshunder som patruljerer militære installasjoner i USA og andre deler av verden. I tillegg er flere hundre hunder deployert i Irak og Afghanistan i krigen mot terror.
De fleste tjenestehundene i det norske forsvaret er av rasene Schäfer, Malinois, Labrador Retriever og Engelsk springer spaniel.
Royal Navy

Historie

Den engelske marinens fødselstime(1546) var sannsynligvis slaget mot den spanske armada i 1588. Armadaen var en invasjonsflåte som skulle ødelegge Storbritannias (1707)støtte til De forente Nederlandene og føre landet tilbake til katolisismen. Frykten for en invasjon har vært en sterk drivkraft for å holde en slagkraftig marine. I flere hundre år ble RN ansett som verdens mektigste og var avgjørende i etablering av Storbritannias kolonialrike. Under napoleonskrigene nådde Royal Navy sitt foreløpige toppnivå med nærmere 1000 skip og 140 000 mann. I krigstid var minst en tredjedel og oftest halvparten av alle sjømenn i marinen vervet ved tvang. Enkelte anslag er vesentlig høyere.

Tvangsrekruttering

Siden 1600-tallet hadde Royal Navy benyttet seg av pressgangs (= pressgjenger, dvs. tvangsververe) for å skaffe mannskap. Bevæpnede matroser streifet gjennom britiske havnebyer og tauet inn de egnede mennene de fikk øye på. Handelsskip på vei opp Themsen kunne bli stanset, og det sjødyktige mannskapet tvunget om bord i marinefartøy, mens handelsskipet så vidt klarte seg frem til London ved hjelp av eldre og vanføre sjøfolk. En avisnotis fra 1770-tallet beretter at hundrevis av menn flyktet nordover langs veiene ut fra London, av frykt for pressgangs. En vanlig borger kunne stelle i hagen eller være på vei hjem til kone og barn etter dagens arbeid, og før dagen var omme være slept i fangenskap på en skute med flere år på fjerne hav, med pisking, skjørbuk og malaria foran seg, uten mulighet til å sende beskjed hjem til familien om hvor han var. 
Tvangsverving var noe man kunne betale seg ut av om man hadde midlene; og en bestikkelse til den rette offiseren kunne skaffe av veien en mann man ønsket vekk. Menn fra de høyere klasser fikk utdelt «leidebrev», men i tider med mange deserteringer, beordret admiralitetet «intensiv tvangsverving», og da ble det ikke tatt hensyn til leidebrev. Mellom 1740 og 1805 forekom mer enn fem hundre slåsskamper mellom tvangsververe og menn som satte seg til motverge, og mørketallene var store. Etter å ha operert noen måneder i Bristol i 1759, var alle medlemmene i en pressgang skadet, og den ene var drept. Da tvangsververe i London slepte tre sjømenn med seg, kom flere hundre menn løpende til, befridde fangene og slo tvangsververne nærmest helseløse. 
Under den amerikanske revolusjon kidnappet tvangsververne over 80 000 menn, noe som resulterte i opprør i minst 22 havnebyer. Kvinner angrep pressgangs med koster for å redde sine menn. Tvungen innkalling er kjent fra alle kriger, men det Royal Navy praktiserte, var regelrette overfall og kidnappinger. I perioder ville verken dommere eller overborgermesteren i London samarbeide med marinen. Likevel ble ikke tvangsvervingen avskaffet før langt innpå 1800-tallet.
Centurion

Centurion (latin: centurio; gresk: κεντυρίων, kentyríōn, eller ἑκατόνταρχος, hekatóntarkhos) var en profesjonell militær befalingsmann i den romerske hæren, som etter Marius' militærreformer i 107 f.Kr. hadde kommando over et centurie på omtrent 100 menn hvorav 20 var ikke-stridende støtte.
Det var centurionene som hadde hovedansvaret for soldatenes personlige anliggender. En centurion bar trolig en sølvforgyldt rustning som verdighetstegn. En senior centurion kommanderte kohorter eller hadde senior stabposisjoner i deres legion. Centurioner var også i den romerske marinen. I den bysantinske hæren var de også kjent under betegnelsen kentark (gresk: κένταρχος, kentarchos).
Klågerup

Klågerup er et tettsted i Svedala kommune i Skåne län i Sverige, mellom Staffanstorp og Svedala. I 2010 hadde tettstedet 1 904 innbyggere.
I Klågerup er det skole, barnehage, bibliotek, dagligvarehandel, pizzarestaurant, idrettshaller og idrettsplasser. I Klågerups østlige del ligger det et lite industriområde. Den lokale fotballklubben heter Klågerups GIF.
Klågerup har bussforbindelse med Malmö, Lund og Trelleborg.

Historie

Klågerups slott var på begynnelsen av 1400-tallet eid av Peter Spoldener og sønnen Hans, og litt senere av Olof Truedsson og Knut Truedsson Hass. Via sistnevntes datter ble gården gjennom giftemål ført til Sparreætten, der den ble værende til begynnelsen av 1600-tallet. Deretter tilhørte den slektene Grubbe og Juel, og kom gjennom gifte i 1725 til slekten Trolle.
I 1811 inntraff Klågerupopprøret, et lokalt oppfør i Klågerup. Det ble slått ned av kavalerisoldater fra Malmö i løpet av et par dager. 30 personer døde i opptøyene, og 300 ble satt i fengsel i Malmö.
På begynnelsen av 1900-tallet ble godset kjøpt av Svenska Sockerfabriks AB. Siden 1964 har Klågerups herregård vært eid av familien Silfverschiöld.
Lexus Cup 2005

Lexus Cup 2005 er en golfturnering for kvinner som ble avholdt 9.–11. desember 2005 på Tanah Merah Country Club i Singapore. Lexus Cup er en lagturnering med ett lag bestående av spillere fra Asia og ett med spillere fra resten av verden. Hvert lag består av tolv spillere. Disse er spillere som enten har kvalifisert seg på grunnlag av resultater i inneværende sesong, eller som kapteinene allikevel ønsker å ha med på annet grunnlag. Norske Suzann Pettersen fikk sin plass på laget på denne måten.
Det internasjonale laget vant turneringen 16–8. Spillerne på dette laget mottok $ 50 000 hver for seieren, mens spillerne på det asiatiske laget mottok $ 30 000.
Turneringsformatet var en modifisert utgave av The Presidents Cup, der alle spillerne deltar hver dag. På fredag spiltes fourball, på lørdag foursome og på søndag singlematcher. Lagene fikk ett poeng for hver match de vant, og et halvt poeng dersom en match deltes.

Resultater

De internasjonale spilerne er oppført først i hver match.
Agder ingeniør- og distriktshøgskole

Agder ingeniør- og distriktshøgskole var en distriktshøgskole og høgskole for ingeniørutdanning som ble etablert i Grimstad i 1967 som Sørlandets tekniske skole. Den ble i 1994 en del av Høgskolen i Agder, fra 2007 Universitetet i Agder.
Skolen var først eid av Vest-Agder og Aust-Agder fylker; fra 1977 overtok staten eierskapet, og høgskolen skiftet navn til Agder ingeniør- og distriktshøgskole. 
Agder maritime høgskole i Arendal, ble innfusjonert i 1990, og Statens gartnerskole Dømmesmoen ble innfusjonert i 1991.
Papalotla

Papalotla er en landsby og en kommune i den meksikanske delstaten México. Med sine 3,59 km² er den delstatens minste kommune. Den hadde 4 147 innbyggere i 2005.
Papalotla har et pent sentrum i kolonistil, med alle bygningene malt i hvitt og rødt.
Navnet Papalotla er nahuatl og betyr «Sted med mange sommerfugler» eller «Sommerfuglstedet».
Bar (Montenegro)

Historie

Det kan påvises bosetninger siden eldre Neolittikum, og illyrerne etterlot seg fornminner i området. Bar kan ha tilsvart den romerske borgen Antipargal med gjenoppbygging på 500-tallet. navnet Antibarium er kjent fra 900-tallet.
Slaverne dukekt opp i den tidlige middelalderen, mens Doclea-herskerne trolig tok kontroll med byen på 800-tallet. De har trolig hatt en slags hovedstad her. Doclea-herskerne flyttet stadig flere verdslige og kirkelige funksjoner til Bar ettersom bulgarerne og Bysants rykket nærmere. Prins Mihailo valgte Roma og den vestromerske kristendom som beskyttelse mot bysantinerne fra 1077. Derfor ble Bar erkebispedømme i 1089.
I middelalderen hadde Bar eget flagg, våpen, og egne mynter. Etter et kort bysantinsk internesso 1166–1183 falt byen til den serbiske staten Raška. I renessansen fra 1443 styrte Venezia hele regionen som provinsen Albania Veneta, men Bar kun fram til 1571. Da inntok osmanene byen og holdt den helt til 1878.
Mellom Bari og Bar satte den italienske vitenskapsmannen Guglielmo Marconi opp en av verdens første trådløse telegrafer den 30. august 1904. Fire år senere startet byggingen av jernbane til Bar. Italia styrte i Bar fra 1941 gjennom Mussolinis okkupasjon, men det var blodige opprør mot det italienske styret i byen.

Økonomi og næringsliv

Turisme er viktigste inntektskilde. Viktige badebyer er Dobre Vode, Sutomore og Čanj. Det er også gode forhold for fjellvandring og rekreasjon i Rumijafjellene over byen, og på andre siden av fjellene i Shkodërsjøen.
Det går jernbane til Beograd (åpnet 1976), og Bar har i tillegg den travleste havnen i Montenegro. Bar er en transitthavn for varer til Serbia, og har betydelig godstrafikk hele året. Beograd-Bar-banen opererer Serbias havgående utenrikshandel via Bar. Med Sozina-tunnelen ble bilveien til Podgorica redusert til 50 km.
Landbruket er spesialisert – kommunen har meget stor produksjon av olivenolje og juice av sitrusfrukter. Instituttet Senter for subtropiske kulturer er fra 1937, og det eldste forskningssenteret i instituttsektoren i Montenegro.
Installasjon (kunst)

En installasjon er et kunstverk som aktiverer et 3-dimensjonalt rom ved hjelp av ulike gjenstander satt inn i rommet slik at hele rommet utgjør den kunstneriske komposisjonen. Gjenstandene som brukes i komposisjonen kan være bearbeidet av kunstneren, men det kan også være ubearbeidet materiale og hverdagslige gjenstander, og det kan være lyd og lys. Tilskueren opplever kunstverket ved å gå inn i og rundt i installasjonen.
Sankta Olgas og Sankta Sofias orden

Sankta Olgas og Sankta Sofias orden (gresk: Βασιλικόν οικογενειακόν τάγμα των Αγίων Όλγας και Σοφίας) er en gresk orden. Den ble innstiftet i 1936 av kong Georg II av Hellas som en kongelig husorden for kvinner, tilsvarende husordenen Sankt Georgs og Sankt Konstantins orden for menn. Ordenen fikk navn etter helgenene Sankta Olga og Sankta Sofia, men navnet henviser også til dronning Olga, kong Georg Is ektefelle, og dronning Sofia, kong Konstantin Is ektefelle. Etter monarkiets fall i Hellas har ordenen ikke lenger offisiell status, men eksisterer fortsatt som en husorden innen det greske kongehuset. Kongehusets overhode er ordensherre for Sankta Olgas og Sankta Sofias orden.

Insignier

Ordenstegnene for de ulike grader av Sankta Olgas og Sankta Sofias orden hadde ulik utforming. For de to høyeste gradene besto ordenstegnet av en gullmedaljong med krone. Medaljongen har et rødkantet hvitt mantuakors som på sidene bærer portrett i helfigur av de to helgenene. Medaljongen har en bord i blå emalje med innskriften «Αγία Σοφία – Αγία Όλγα» (Sankta Sofia – Sankta Olga). Ordenstegnet for de to laveste gradene er i gull eller sølv. De hadde et rødkantet hvitt mantuakors satt på et hvitt gresk kors. I midten av korset var det plassert en mindre medaljong med portrett av de to helgenene. Medaljongen er omgitt av en bord der nedre halvdel bærer innskriften med de to helgenenes navn på blå emalje og der øvre halvdel har to løver og tre hjerter i gjennombrutt gull. Løvene og hjertene er en henvisning til det kongelige danske våpenskjold, heraldiske motiver som også hørte til i det greske kongevåpenet. Ordensstjernen er i sølv og har grupper av åtte tagger. Den har i midten medaljongen fra de to øverste graders ordenstegn. Ordensbåndet er blått med vannrette striper i hvitt langs kantene.

Tildeling

Sankta Olgas og Sankta Sofias orden ble tildelt kvinnelige medlemmer av det greske kongehus, samt kvinnelige medlemmer av andre lands kongehus. Lavere grader ble også tildelt ikke-kongelige for fortjenester av kongehuset.
Kevin Federline

Privatliv

Kevin Federline var gift med Britney Spears. Tidligere var han gift med skuespillerinnen Star Jackson, som han har to barn med; Kori (født 2002) og Kaleb (født 2004). Den 14. september 2005 fikk Kevin og Britney en sønn, den 12. september 2006 fikk de sin andre sønn. 
Før han møtte Britney Spears danset han blant annet for Justin Timberlake.
Andong (provins)

Historie

Antung oppstod som egen enhet i 1934 som en administrativ underinndeling av det japanskkontrollerte keiserdømmet Manchukuo, da den tidligere provinsen Fengtian ble tredelt: I provinsene Antung, Fengtian og Jinzhou.
Antung ble senere oppdelt i 1939 i provinsene Antung og Tonghua.
Etter at Manchukuo ble gjeninnlemmet i Republikken Kina etter annen verdenskrigs avslutning i 1945, sammenslo Kuomintang Antung og Tonghua, og fortsatte å kalle provinsen for Antung.
I 1954 avskaffet Folkerepublikken Kina provinsen, og inkorporerte den dels i provinsen Liaoning og dels i provinsen Jilin.